ANC reageer oor misdaadstatistiekFoto: ANA Die ANC het reageer op die jongste misdaadstatisitiek wat polisieminister Bheki Cele Dinsdag bekend gemaak het. Die misdaadstatistieke wat minister Bheki Cele vandag in die parlement bekend gemaak het, skets ŉ kommerwekkende prentjie van ŉ toename in kontakmisdaad in ons land, het Jackson Mthembu, hoofsweep van die ANC, in ŉ verklaring gesê. “Alhoewel ons waardering het vir die SAPD se voortgesette pogings om misdaad te bekamp, is die toename in die moordkoers (6.9%) ŉ saak van ernstige kommer. Dit beteken ŉ skokkende getal van 57 persone wat daagliks vermoor word. Die verslag dui aan vuurwapens (41%) en messe (31%) word grootliks gebruik om moord te pleeg. Dit eis strenger regulasie van die aanskaffing van vuurwapens en ander gevaarlike instrumente. Ons moet ook ons stryd teen die besit van onwettige vuurwapens in ons land verskerp.” Mthembu het gesê geslagsgebaseerde geweld is ook kommerwekkend aan die toeneem. “Die statistiek wys ŉ kommerwekkende toename van 8.2% in sake van seksuele aanranding en 0.5% in sake van verkragting. Ons moet dus alternatiewe polisiëringsmaatreëls instel wat betref sake van seksuele aanranding. Ons verwelkom die minister se voorneme om ŉ afsonderlike eenheid op die been te bring om dié sake te hanteer.” Mthembu het benadruk provinsies met die hoogste bevolkings in die land, soos Gauteng, KwaZulu-Natal, die Oos-Kaap en die Wes-Kaap bly steeds die onveiligste. “Terwyl die bevolkingsgetalle in dié provinsie toeneem, daal die polisie-tot-bevolkingskoers. Ons verwelkom die minister se besluit om die opleiding van nuwe polisiebeamptes te verhoog om dié uitdaging aan te spreek.” Mthembu het bygevoeg die party verwelkom die afname in misdade soos algemene roof (5%) en aanranding met die doel om ernstig te beseer (1.9%). Roof met verswarende omstandighede het met 1.8% gedaal. “Misdaad wat bespeur is as gevolg van polisieoptrede het met 11.3% toegeneem. Ons loof die mans en vroue in blou vir hierdie positiewe vordering wat gemaak is.” Mthembu het gesê die stryd teen misdaad eis optrede deur alle Suid-Afrikaners. “Die rol van gemeenskappe kan nie genoeg benadruk word nie, want daar word dikwels met gesteelde en gekaapte goedere handel gedryf in ons gemeenskappe. As gemeenskappe moet ons seker maak misdade word aangemeld en dat die nodige bystand gelewer word aan die SAPD sodat hulle hul werk kan doen.”